b'\n_START_ARTICLE_\nUni\xc3\xb3 Democr\xc3\xa0tica Aranesa\n_START_SECTION_\nIdeologia\n_START_PARAGRAPH_\nEls trets identitaris m\xc3\xa9s reconeguts del partit eren el seu municipalisme, el nacionalisme aran\xc3\xa8s i la democr\xc3\xa0cia cristiana, com el seu soci catal\xc3\xa0, UDC.\n_START_SECTION_\nInicis\n_START_PARAGRAPH_\nSegons un fullet\xc3\xb3 propagand\xc3\xadstic de la formaci\xc3\xb3, "UDA \xc3\xa9s un partit que va n\xc3\xa9ixer de la voluntat d\'un grup de persones que van veure necess\xc3\xa0ria la creaci\xc3\xb3 d\'una nova opci\xc3\xb3 pol\xc3\xadtica que compet\xc3\xads a nivell comarcal i municipal amb els grups pol\xc3\xadtics ja existents". Poc despr\xc3\xa9s de la fundaci\xc3\xb3, el 7 de novembre de 1986, data de creaci\xc3\xb3 segons el partit per\xc3\xb2 que no coincideix amb la data del registre de partits pol\xc3\xadtics, UDA sign\xc3\xa0 un acord de col\xc2\xb7laboraci\xc3\xb3 amb Uni\xc3\xb3 Democr\xc3\xa0tica de Catalunya, fet que comport\xc3\xa0 la creaci\xc3\xb3 de la Coalici\xc3\xb3 Aranesa-Converg\xc3\xa8ncia i Uni\xc3\xb3.\n_START_SECTION_\nDins de "Coalici\xc3\xb3 Aranesa-Converg\xc3\xa8ncia i Uni\xc3\xb3" (1987-1993)\n_START_PARAGRAPH_\nAmb aquella coalici\xc3\xb3, UDA aconsegu\xc3\xad la majoria d\'ajuntaments del pa\xc3\xads, entre ells el de la capital, Viella i Mitjaran, aix\xc3\xad com el govern i la presid\xc3\xa8ncia del Consell Comarcal d\'Aran, antecessor de l\'actual Consell General d\'Aran, que va recaure en Josep Calbet\xc3\xb3, alcalde de Viella i president d\'UDA._NEWLINE_Des d\'aleshores, els resultats dins de la coalici\xc3\xb3 van ser prou bons, guanyant en molts ajuntaments que fins llavors eren d\'Unitat d\'Aran. La coalici\xc3\xb3 va guanyar les primeres eleccions al Consell General d\'Aran, l\'any 1991, sent elegida s\xc3\xadndica Pilar Busquet, de CDA-PNA. Dos anys despr\xc3\xa9s, el 1993, la coalici\xc3\xb3 es va trencar per desavinences, i UDA, encap\xc3\xa7alada per Amparo Serrano Iglesias, va presentar una moci\xc3\xb3 de censura contra la s\xc3\xadndica Busquet, amb el suport d\'Unitat d\'Aran.\n_START_SECTION_\nPrimera traject\xc3\xb2ria en solitari (1993-1999)\n_START_PARAGRAPH_\nA partir d\'aquell moment, Amparo Serrano pass\xc3\xa0 a ser s\xc3\xadndica d\'Aran fins al 1995, any en qu\xc3\xa8 UDA es va presentar en solitari per primera vegada a les eleccions al Consell General i a les municipals amb una llista encap\xc3\xa7alada per la fins llavors s\xc3\xadndica Serrano. En aquelles eleccions, la formaci\xc3\xb3 va aconseguir dos escons al Consell General, tots dos per la demarcaci\xc3\xb3 de Casti\xc3\xa8ro.\n_START_SECTION_\nDins d\'"Uni\xc3\xb3 Popular Aranesa" (1999-2000)\n_START_PARAGRAPH_\nL\'any 1999 i de cara a les eleccions, el partit va pactar una coalici\xc3\xb3 amb el PP que s\'anomenaria Uni\xc3\xb3 Popular Aranesa, i va presentar com a cap de llista Josep Calbet\xc3\xb3, antic president comarcal i alcalde de Viella. Aquesta alian\xc3\xa7a va fer que un sector d\'UDA, descontent amb el pacte amb el PP, sort\xc3\xads del partit, entre ells l\'ex-s\xc3\xadndica Amparo Serrano, que va declarar que no podia participar en un projecte que no fos nacionalista aran\xc3\xa8s. Serrabi va liderar un sector d\'UDC a la Vall d\'Aran que es present\xc3\xa0 a les eleccions sota el nom d\'Amassadi per Aran (AxA). Els resultats de la coalici\xc3\xb3 no van ser els esperats: va obtenir uns resultats menors als d\'UDA el 1995 tant al Consell General com a les municipals. Tot i aix\xc3\xb2, Josep Calbet\xc3\xb3 va obtenir acta de conseller.\n_START_SECTION_\nSegona traject\xc3\xb2ria en solitari i dissoluci\xc3\xb3 (2000-2007)\n_START_PARAGRAPH_\nNom\xc3\xa9s un any despr\xc3\xa9s d\'haver-se constitu\xc3\xaft la coalici\xc3\xb3, la gestora del Partit Popular de la Vall d\'Aran va demanar a la direcci\xc3\xb3 del partit a Catalunya de trencar la coalici\xc3\xb3 per discussions entre les dues formacions. A partir d\'aleshores, UDA torn\xc3\xa0 a actuar com un partit independent i es present\xc3\xa0 a les eleccions al Consell General de 2003, on no aconsegu\xc3\xad representaci\xc3\xb3, i a les municipals, on aconsegu\xc3\xad un regidor a l\'Ajuntament de Viella. L\'any 2007, pocs mesos abans de les eleccions al Consell General i davant les expectatives, el partit va decidir disoldre\'s i integrar-se al Partit Popular.'